JayJayThrowThrow/commonwealth-wiki-mix huggingface dataset:
Kasjoebies

Kasjoebies (kaszëbsczi jãzëk, pòmòrsczi jãzëk, kaszëbskò-słowińskô mòwa; Pools: język kaszubski, język pomorski, język kaszubsko-słowiński) is 'n Wes-Slawiese taal, wat in die ooste van Pommere (Kasjoebies: Pòmòrskô, Pòmòrze), tussen Słupsk en Gdańsk in Noord-Pole gepraat word. Hulle taal is die voortsetting van die Elbe- en Oosseeslawies, wat vroeër tot in Nedersakse gepraat is, maar waarvan die westelike variant, Polabies in die sewentiende eeu uitgesterf het.

Die aantal mense, wat Kasjoebies as omgangstaal gebruik, word op sowat 50 000 beraam, tog beskou meer as 100 000 inwoners van Oos-Pommere hulself as etniese Kasjoebe. Die oorgrote meerderheid praat 'n Poolse dialek en glad nie Kasjoebies nie. Die meeste sprekers van Kasjoebies woon op die platteland, maar die belangrikste kulturele instellings van die Kasjoebiese gemeenskap bevind hulle in Gdańsk (Duits Danzig).
Daar is 'n Kasjoebiese emigrantegemeenskap in Kanada.

Vanweë sy nou verwantskap met Pools is Kasjoebies van Poolse kant af tot onlangs as Poolse dialek beskou. Eers met die Poolse Wet oor Minderhede is Kasjoebies in 2005 amptelik as minderheidstaal erken. Nogtans word Kasjoebies volgens die Endangered Languages of Europe Report met uitsterwing gedreig.

Sedert April 2004 bestaan daar 'n [//csb.wikipedia.org/ Kasjoebiese Wikipedia].
Verwysings
Eksterne skakels

* [//csb.wikipedia.org/ Die Kasjoebiese Wikipedia]
* Cassubia Slavica


Kategorie:Tale van Pole
Kategorie:Wes-Slawiese tale
Polabies

Polabies is 'n uitgestorwe Slawiese taal, wat tot in die agtiende eeu gepraat is. Dit is 'n Wes-Slawiese taal, net soos Pools, Tsjeggies en Sorbies. Binne die groep verteenwoordig dit die Elbeslawiese tale. Naaste verwant is Kasjoebies, wat in Noord-Pole nog deur 'n klein aantal mense gepraat word.

Wendland by die dorpie Lüchow in Nedersakse was die laaste gebied waar Polabies gepraat is. Die gebied lê by die Elbe, die rivier waaraan die taal sy naam ontleen (in die Wes-Slawiese tale heet dit immers Labe).

Vroeër is daar op verskeie plekke in Duitsland oos van die Elbe Polabiese dialekte gepraat. Spore daarvan kan nog in plekname gesien word.

Die laaste spreekster van Polabies was, volgens die Index defunctorum van die plek Wustrow uit 1756, 'n 88-jarige weduwee wat in dié jaar sterf. Rondom dié tyd was wetenskaplike nuuskierigheid oor die taal aan die opkoms. Onder meer Leibniz het daaraan aandag bestee: hy gee 'n woordelys en 'n teks uit in sy Collectanea Etymologica in 1717. Die belangrikste Polabiese bron is egter die Vocabularium Venedicum van die dominee Christian Hennig von Jessen uit 1705.


Kategorie:Uitgestorwe tale van Europa
Kategorie:Wes-Slawiese tale
Serwo-Kroaties

Serwo-Kroaties (srpsko-hrvatski of hrvatsko-srpski) is 'n taal uit die Westelike groep van die Suid-Slawiese tale. Dit was die hooftaal van Serwië, Kroasië, Bosnië en Herzegowina en Montenegro en word ook gepraat en verstaan in die Noord-Masedonië en Slowenië. Die taal word verder deur Serwiese en Kroatiese minderhede in Oostenryk, Hongarye en Roemenië gepraat.
Terminologie

Die term Serwo-Kroaties kan op twee maniere beskou word:
* As al die taalvariante in die Sentraal-Suid-Slawiese taalgroep, onder meer Serwies, Kroaties, Bosnies en Montenegryns.
* As die belangrikste amptelike taal van die voormalige Joego-Slawië – ’n standaardtaal wat gebaseer was op beide Serwies en Kroaties.

Die term word nie meer in laasgenoemde sin gebruik nie omdat dit vervang is deur die nasionale tale van die ses lande wat ná die verbrokkeling van Joego-Slawië ontstaan het.
Verskillende tale

duimnael|Verspreiding van Serwo-Kroaties in 2006
duimnael|Verspreiding van Serwo-Kroaties en sy ondergroepe in 2005


Ondanks die redelik klein verskille word Kroaties, Bosnies en Serwies tans as verskillende tale beskou. Voorheen is hulle as dialekte van Serwo-Kroaties beskou. Kroaties het 'n lang literatuurgeskiedenis en het Slawies-puristiese strominge beleef; nuwe woorde is eerder aan Tsjeggies of Pools ontleen as aan nie-Slawiese tale soos Duits of Italiaans. Serwies is in besonder afgelei van Ou Kerkslawies en het meer Russiese invloede.
Alfabette

In die loop van die geskiedenis is die taal met Latynse, Griekse, Glagolitiese, Cyrilliese en Arabiese letters geskryf. Vandag word dit met sowel Latynse as Cyrilliese letters geskryf. Serwies en Bosnies gebruik albei alfabette, terwyl Kroaties slegs Latynse letters gebruik.

In albei gevalle is die spelling nagenoeg foneties en kom die spelling normaalweg ooreen met die uitspraak:

Latyn na Cyrillies
A a B b C c Č č Ć ć D d Dž dž Đ đ E e F f G g H h I i J j K k
А а Б б Ц ц Ч ч Ћ ћ Д д Џ џ Ђ ђ Е е Ф ф Г г Х х И и Ј ј К к

L l Lj lj M m N n Nj nj O o P p R r S S Š š T t U u V v Z z Ž ž
Л л Љ љ М м Н н Њ њ О о П п Р р С с Ш ш Т т У у В в З з Ж ж

Cyrillies na Latyn
А а Б б В в Г г Д д Ђ ђ Е е Ж ж З з И и Ј ј К к Л л Љ љ М м
A a B b V v G g D d Đ đ E e Ž ž Z z I i J j K k L l Lj lj M m

N n Nj Nj O o P p R r S s T t Ć ć U u F f H h C c Č č Dž dž Š š
Н н Њ њ О о П п Р р С с Т т Ћ ћ У у Ф ф Х х Ц ц Ч ч Џ џ Ш ш

Lj, Nj en Dž verteenwoordig verskillende foneme en word as afsonderlike letters beskou. In seldsame gevalle kan hulle ook kombinasies van twee letters verteenwoordig, en word dan afsonderlik in Cyrilliese letters getranslitereer. Byvoorbeeld, "nadživeti" (oorleef in die sin van langer leef as) word getranslitereer as "Надживети", nie as "Наџивети". Dit was gebruiklik dat Đ geskryf is as Dj op tikmasjiene, maar die gebruik lei tot heelwat verwarring.
Verwysings
Eksterne skakels

*
* Serwiese en Kroatiese alfabette by Omniglot
* Sosiolinguistiese Analise van Serwo-Kroaties (in PDF formaat)


Kategorie:Joego-Slawië
Kategorie:Suid-Slawiese tale
Masedonies

: Hierdie artikel handel oor die taal. Vir die etniese groep, sien Masedoniërs.


Masedonies (македонски јазик, makedonski jazik, [maˈkɛdɔnski ˈjazik] ) is 'n taal uit die Suid-Slawiese taalfamilie wat deur sowat 1,5 miljoen mense in Noord-Masedonië, Griekeland, Bulgarye en Albanië gepraat word, asook in lande met Masedoniessprekende immigrante, soos Serwië en Montenegro. Masedonies was vroeër saam met Serwies (as Serwo-Kroaties) en Sloweens die ampstale van die voormalige Joego-Slawië en is nou die amptelike taal van die Republiek Masedonië.

duimnael|links|Verspreiding van Masedoniese dialekte
duimnael|links|Die Masedoniese Cyrilliese alfabet
Masedonies is nou verwant aan Bulgaars en word deur taalkundiges dikwels as 'n dialek daarvan beskou. Die Masedoniese dialekte vorm deel van 'n dialekketting wat sowel in die Bulgaarse as die Serwiese taalgebied strek. Masedonies word in 'n variant van die Cyrilliese alfabet geskryf.

Moderne Masedonies is nie dieselfde as die Masedonies uit die oudheid, 'n Indo-Europese taal wat slegs bekend is uit eiename en 'n paar afsonderlike woorde, nie. Dié taal is moontlik nou verwant aan Grieks.
Verwysings
Eksterne skakels

* Nature of Standard Macedonian language by Mladen Srbinovski
* The Macedonian nationality
* 1920 US Census, Instructions to Enumerators, where Macedonian is listed as a principal foreign language
* Digital Dictionary of the Macedonian Language
* Macedonian - English, Greek, Albanian, German, French, Italian translator
* A grammar of Macedonian by Victor Friedman
* Macedonian — English, Greek, Albanian, German, French, Italian translator
* BBC Education — Languages: Macedonian, Makedonski
* The Macedonian Language
* Macedonian — English Dictionary
* Reading and Pronouncing Macedonian: An Interactive Tutorial
* UCLA Language materials project
* Krste Misirkov — On Macedonian Matters, 1903 year (Complete text of the book)
* Learn Macedonian
* Funky Macedonian - Get the gists of macedonian


Kategorie:Suid-Slawiese tale
Kategorie:Tale van Albanië
Kategorie:Tale van Bulgarye
Kategorie:Tale van Griekeland
Kategorie:Tale van Kosovo
Kategorie:Tale van Noord-Masedonië
Kategorie:Tale van Montenegro
Kategorie:Tale van Roemenië
Kategorie:Tale van Serwië
Bosnies

: Hierdie artikel handel oor die taal. Vir die etniese groep, sien Bosniake.


Die Bosniese taal (bosanski/босански; [bɔ̌sanskiː]) is een van die standaardweergawes van die Suidwes-Slawiese taalgroep Serwo-Kroaties en dus nou verwant aan Kroaties, Montenegryns en Serwies. Bosnies vorm saam met Kroaties en Serwies die amptelike tale van Bosnië en Herzegowina. Daarbenewens is Bosnies in Montenegro in amptelike gebruik.

duimnael|links|Verspreiding van Bosniake en Bosnies in die destydse Sosialistiese Republiek van [[Joego-Slawië in 1991]]
Die taal word vernaamlik deur Bosniake in Bosnië en Herzegowina gebruik. Dit is gebaseer op die westerse variant van die tokavski-dialek en gebruik oorwegend die Latynse alfabet, terwyl die Cyrilliese alfabet net selde gebruik word.

Die naam "Bosnies" is nogal omstrede, aangesien die Kroate en Serwiërs in Bosnië en Herzegowina hulle taal Kroaties en Serwies noem. Die grondwet van die Republika Srpska en die regering van ServiÎ, waar dit 'n amptelike taal is, verwys na Bosnies as: "taal gepraat deur die Bosniake" (Jezik kojim govore Bošnjaci).
Verwysings
Eksterne skakels

Kategorie:Suid-Slawiese tale
Kategorie:Tale van Albanië
Kategorie:Tale van Bosnië en Herzegowina
Kategorie:Tale van Kosovo
Kategorie:Tale van Kroasië
Kategorie:Tale van Montenegro
Kategorie:Tale van Noord-Masedonië
Kategorie:Tale van Serwië
Kategorie:Tale van Slowenië
Kategorie:Tale van Turkye
Wes-Slawiese tale

Die Wes-Slawiese tale is die tweede grootste groep binne die Slawiese taalfamilie wat volgens geografiese en fonetiese besonderhede in drie groepe verdeel word:
* Oos-Slawies (Rusland, Belarus, Oekraïne)
* Suid-Slawies (Balkan)
* Wes-Slawies (Pole, Tsjeggië, Slowakye, Silesies, Suidoos-Duitsland: Brandenburg en Sakse)

duimnael|links|Wes-Slawiese stamme in die 9de–10de eeu
Die Wes-Slawiese taalgroep bestaan uit:
* Pools
* Polabies (wat vroeër tot by die westelike Elbe-gebied van Duitsland gepraat is en tydens die 18de eeu uitsterf)
* Oossee-Slawies met Pomeraans oos van die Oderrivier, Roegies en die ou Slawiese dialekte wat rondom Berlyn gepraat is, almal uitgesterf, met die Kasjoebiese taal, wat soms as variant van Pomeraans of Poolse dialek beskou word, as die laaste oorblyfsel met sowat 4 500 sprekers
* Sorbies (of Wendies) met die variante Opper-Sorbies en Neder-Sorbies in die Lausitz, suidoos van Berlyn
* Silesies
* Tsjeggies en Slowaaks
Eksterne skakels

*
*


Kategorie:Taalfamilies
Koers

Die Koerse taal (kursenieku valoda; Lets: kuršu valoda; Litaus: kuršių kalba) tel onder die Indo-Europese tale, meer spesifiek die Baltiese Tale. Dit is oorspronklik in Koerland (Suid-Letland) en in noordelike Oos-Pruise gepraat. Dit is onduidelik of Koers tot die Wes- of Oos-Baltiese groep van die Baltiese tale behoort.

Volgens een wellig omstrede mening gaan dit om 'n Wes-baltiese taal, wat later weens die invloed van Oos-Baltiese tale tot 'n Oos-Baltiese tipe ontwikkel het. So onlangs as die 18de eeu was Koers 'n baie lewendige taal. Dit is egter daarna deur Duitse, toe Russiese en uiteindelik Letse invalle verdring. Omstreeks 1930 is Koers nog deur 9 500 sprekers in Koerland en in die Duitse Memelbekken gebesig, maar weens die Tweede Wêreldoorlog en verdrywing uit Oos-Pruise het daar teen 1950 slegs 2 500 sprekers oorgebly.
Toekoms

Om die taal te bewaar, word daar met behulp van die laaste Koers-sprekendes (2004: agt mense) 'n stel Koerse-handboeke uitgegee. 'n Sleutelfiguur in dié verband is Richard Pietsch, een van die oorblywende Koerssprekers en outeur van die Deutsch-Kurische Wörterbuch (Duits-Koerse Woordeboek) en die tweetalige boek Fischerleben auf der Kurischen Nehrung (Visserslewe op die Koerse Skoorwal).
Die sprekertal op die langeduur
Verwysings
Eksterne skakels

* Duits: Sprachgeschichten – Nur Richard Pietsch beherrscht noch das Kurische
* Die Indo-Europee Databasis (TIED) webwerf wat fokus op inligting oor die taal, geskiedenis en kultuur van Indo-Europese bevolkingsgroepe.
* Die ou man en die taal (Duits: Der alte Mann und die Sprache artikel oor Richard Pietsch een van die laaste agt Koerse sprekers.
* Resensie oor: "Der letzte Elch" Sandkastenspiele – oor 'n gesprek met Richard Pietsch.
* Ethnologue inskrywing oor Pruisies waarin Koers (Engels: Curonian) as uitgestorwe beskryf word.
* Arikel in Duits oor die Koere


Kategorie:Baltiese taal
Kategorie:Ernstig bedreigde tale
Kategorie:Tale van Duitsland
Kategorie:Tale van Letland
Kategorie:Tale van Litaue
Aarlen

Aarlen (Frans: Arlon, Duits en Luxemburgs: Arel) is saam met Tongeren en Tournai een van die drie oudste stede in België en sedert 1839 die hoofstad van die Belgiese provinsie Luxemburg, met 'n oppervlakte van 118,64 km² en sowat 28 000 inwoners (2011).

Die stad, wat aan die kant van die Ardenne-gebergte en sowat 190 kilometer van Brussel lê, dateer uit die Gallo-Romeinse tydperk. Die Romeinse nedersetting Orolaunum, waarvan die huidige naam van die stad afgelei is, word in die jaar 52 v.C. gestig.

Aarlen is deel van Wallonië en die Franse Gemeenskap (Communauté Française) van België, alhoewel dit ook tot die Luxemburgse taalgebied behoort. Alhoewel die Luxemburgse taal (Lëtzebuergesch) in België geen amptelike status het nie, is deur die stadsraad van Aarlen tweetalige Frans-Lëtzebuergesche straatborde opgerig.
Besienswaardighede

duimnael|links|250px|Die Sint-Donatuskerk (église Saint-Donat) uit die 17de eeu
* Die Musée luxembourgeois (Museum van die Provinsie Luxembourg) vertoon 'n aantal vondse uit die Romeinse en Merowingiese tydperk, onder meer Romeinse grafstene en sarkofage.
* Die Romeinse toring by die markplein dateer uit die 3de eeu n.C.
* Die toring van die Sint Donatuskerk is 'n gewilde uitkykplek wat 'n uitsig oor die streek tot by die gebiede oorkant die Franse en Luxemburgse grens bied.
Kookkuns

* Die plaaslike Meidrank is 'n gewilde aperitief, wat van Moeselwyn gemaak en steeds met 'n lemoenskyfie bedien word.


Kategorie:Munisipaliteite in Luxemburg (provinsie)
Kategorie:Nedersettings in Luxemburg (provinsie)
Kategorie:Provinsiehoofstede van Wallonië
Kategorie:Stede in Wallonië
DualDisc

duimnael|Die logo van die DualDisc
duimnael|'n Ander weergawe van die logo

DualDisc is die naam van 'n nuwe soort gekombineerde CD/DVD-skyf wat in 2004 op die Amerikaanse mark ingevoer is. Dit is net so dik soos 'n gewone DVD maar bevat 'n CD-gedeelte op die bo- en 'n DVD-gedeelte aan die onderkant, waarby ook DVD-Oudio-klankkwaliteit gestoor kan word. Musiekliefhebbers kan hierdie DVD's gerus in gewone CD-spelers (byvoorbeeld in hul kar) én DVD-Oudio- of DVD-Video-spelers gebruik.

duimnael|links|Die CD-en DVD-laag van 'n DualDisc
Weens patentkwessies (daar bestaan reeds 'n formaat met CD-gedeelte aan die bo- en DVD-Video-gedeelte aan die onderkant wat as DVDplus bemark word) is hierdie nuwe formaat aanvanklik slegs in Kanada en die Verenigde State beskikbaar. In Februarie 2005 vermeld die eerste Europese vervaardiger van DVD's in Oostenryk dat hy nou oor die noodsaaklike regte beskik om DualDiscs en verwante produkte plaaslik te produseer. Die eerste deurskynende etikette wat vir DualDiscs in aanmerking sal kom is tydens die Consumer Electronics Show 2005 in Las Vegas (Verenigde State) bekend gestel.

Daar is verskeie etikette in die musiekbedryf soos Sony Music wat verkies om hulle DualDiscs sonder DVD-Oudio-gedeelte vry te stel; die DVD-gedeelte bevat dan net gewone DVD-Video-klankkwaliteit met Dolby Digital en/of LPCM-klank.

Die groep Simple Plan van Montreal (Kanada) is 2004/2005 die eerste kunstenaars ter wêreld wat 'n platinatoekenning vir die verkoop van meer as een miljoen eenhede van hulle DualDisc-album Still Not Getting Any ontvang het (hierdie skyfie bevat ook 'n DVD-Oudio-klankbaan met 88.2 kHz/16 bis-klankkwaliteit). In Junie 2005 vermeld ook Warner Music die eerste platinatoekenning vir Rob Thomas se DualDisc "Something To Be", wat die album in gewone CD- en DVD-Oudio-klankkwaliteit met 96 kHz/24 bis in stereo en 5.1-ruimteklank bevat.

Teen die einde van die jaar 2005 is daar sowat 200 DualDisc-titels wêreldwyd beskikbaar, en verkope beloop reeds sowat twee miljoen eenhede.
Eksterne skakels

* Promosionele video oor DualDisc – Beskikbaar vir RealVideo-speler


Kategorie:DVD
Fujian

duimnael|links|Die woord "Fujian" in Chinese karakters
Fujian (Chinees: 福建, Pinyin: Fújiàn, ) is 'n provinsie van die Volksrepubliek China. In 2020 het dit 'n bevolking van sowat 41,5 miljoen gehad.

Fujian word begrens deur Zhejiang in die noorde, Jiangxi in die weste, Guangdong in die suide, en die Straat van Taiwan in die ooste. Sy hoofstad is Fuzhou, terwyl sy grootste stad volgens bevolking Quanzhou is, beide geleë naby die kus van die Straat van Taiwan in die ooste van die provinsie.

Alhoewel sy bevolking oorwegend van Chinese etnisiteit is, is dit een van die kultureel- en taal-diverste provinsies in China. Die dialekte van die taalgroep Min-Chinees word die meeste in die provinsie gepraat, insluitend die Fuzhou-dialek van noordoostelike Fujian en verskeie Hokkien-dialekte van suidoostelike Fujian. Hakka-Chinees word ook gepraat deur die Hakkamense in Fujian. Min-dialekte, Hakka en Mandaryn-Chinees is wedersyds onverstaanbaar. As gevolg van emigrasie, praat 'n aansienlike hoeveelheid van die etniese Chinese bevolkings van Taiwan, Singapoer, Maleisië, Indonesië en die Filippyne Suidelike Min (of Hokkien).
Verwysings
Eksterne skakels

* Amptelike webwerf van die Fujian Provinsiale Regering
*


Kategorie:Provinsies van die Volksrepubliek China
Hoei

Hoei (Frans: Huy) is 'n klein stad in die provinsie Luik van die Franstalige gewes Wallonië (België) met 'n oppervlakte van 47,74 km² en sowat 21 000 inwoners (2011).

Die stad teen die Maasrivier is in die Middeleeue 'n belangrike handelsentrum vir wyn, tin en koperware, wat wyd bekend staan vir sy vier wonders: Li tchestia (die kasteel), Li Pontia (die brug), Li Rondia (die roosvenster) en Li Bassinia (die fontein). Die twee laasgenoemdes het behoue gebly en maak deel uit van die stad se huidige besienswaardighede.
Besienswaardighede

* Die gotiese grootkerk Collégiale Notre-Dame staan bekend vir sy roosvenster met 'n deursnee van 9 meter en die pragtige koorvensters.
* Die koperfontein Li Bassinia op die Grand' Place dateer uit die jaar 1406.
* Die sitadel word in 1818 op die plek van die ou kasteel opgerig. Die uitkykpunt kan met 'n kabelkar bereik word.
Eksterne skakels

* Die amptelike webwerf van Hoei/Huy


Kategorie:Munisipaliteite in Luik (provinsie)
Kategorie:Nedersettings in Luik (provinsie)
Kategorie:Stede in Wallonië
Witborskraai

duimnael|Corvus albus
duimnael|Clamator glandarius + Corvus albus

Die witborskraai is 'n algemene, wydverspreide standvoël. Dit is 'n vrypostige voël wat gewoonlik in bewoonde gebiede voorkom waar hulle stukkies weggooikos soek.
Identifikasie

Die voël word aan sy wit bors en kraag uitgeken, en word 46–52 cm groot.
Habitat

Hulle word veral by vullishope, speelterreine, langs hoofpaaie en by landerye gesien. Boer meestal in los swerms en oornag dikwels in groot getalle saam.
Verspreiding

Namibië, Botswana, Zimbabwe, Mosambiek en die hele Suid-Afrika, met uitsondering van die Kalahari en die noordelike dele van die Vrystaat.
Geluid

Uiter 'n harde "kwaak".
Ander name

* Engels: "Pied crow"
* Wetenskaplike naam: Corvus albus
Sien ook

* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name
Bronnelys

* Newman se Voëls van Suider-Afrika; ISBN 1868729826.


Kategorie:Kraaie
Kategorie:Voëls van die Krugerwildtuin
Swartkraai

Die swartkraai of koringlandkraai is 'n wydverspreide en lokaal algemene standvoël in Suider- en oossentraal-Afrika. Hulle is omnivore wat minder afhanklik van aas is as die witborskraai. Hulle vlieg met diep vlerkslae, en gee lang treë as hulle stap. Hulle het 'n groot verskeidenheid roepe waarvan sommige gereeld geuiter word.
Verspreiding

Daar is twee aparte bevolkings, naamlik een in Suider-Afrika (Suid-Afrika, Namibië, Botswana en Zimbabwe tot in suidelike Angola), en ‘n tweede in die Horing van Afrika, Ethiopië en Suid-Soedan. Hulle is ook baie lokaal in ekwatoriale bergstreke teenwoordig.
Identifikasie

Albei genders het ‘n glansende swart veredos, en die iris is donkerbruin. Die snawel en pote is ‘n swarterige horingkleur. Die snawel is lank, dun en effens afgeboë. Jongvoëls het ‘n dowwer veredos waarby die blouswart glans ontbreek, en hul kop en bors is bruin getint. Die algehele lengte is sowat 50 cm (20 duim), die stert en die vlerk . Afmetings van voëls van die noordelike bevolking is effens kleiner as dié van die suidelikes.
Habitat

Hulle word as enkelinge, in pare of familiegroepe aangetref. Jongvoëls kan groot swerms van tot 600 individue vorm, wat ook kommunaal in bome of op kragdrade oornag. Hulle word dikwels op landerye gesien en is benewens teenwoordig in grasveld en oop omgewings, in dorre woestynstreke of in alpynse vleilande. Hulle sit dikwels op telefoonpale waarop hulle ook by geleentheid nesmaak. Hulle is in kleiner getalle aanwesig as die witborskraai, en kom oorwegend in droër gebiede voor.
Roepe

Die roep is 'n hoë "kraa", of ‘n diep "kaa!-kaa!", en die alarmroep is borrelend. Ander roepe bestaan uit ‘n opeenvolging van dissonante kwaak- en gorrelklanke, waarvan ‘n verbasende verskeidenheid geuiter word. Wanneer hulle roep word die nek krom gehou, en die kopvere opgepof. Die pronkvlug, waartydens die vlerke vinnig gevladder word, gaan weereens met 'n gorrel-roep gepaard.
Broeigewoontes

Die nes wat uit takkies bestaan, word in boomtakke, op ‘n rotslys of op 'n telefoonpaal geplaas. Die legsel bestaan uit 3 tot 5 eiers wat rosig getint en rooi gespikkel is. Die eiergrootte is by . Eierinkubasie duur 18 tot 19 dae, en die kuikenperiode sowat 36 tot 39 dae, waarna die jongvoëls vir 'n paar maande van die ouers afhanklik bly.
Ander name

Ander name vir die spesie sluit in Kapkrähe (Duits), Cape rook, Cape crow of black crow (Engels), Kaapse roek (Nederlands), Ekorova (Kwangali), Segogobane (Sepedi), chiKungubaya (Shona), leKhoa, leKhǒaba of moKhǒabane (Sotho), Gunguva of Qugwana (Tsonga), leHukubu (Tswana), uNomyayi of iDakatye (Xhosa) en i(n)Gwababane (Zoeloe).
Sien ook

* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name
Verwysings
Bronnelys

* Newman se Voëls van Suider-Afrika; ISBN 1868729826


Kategorie:Kraaie
Withalskraai

Die withalskraai is 'n algemene, gelokaliseerde standvoël.
Identifikasie

Slegs sy agterkop is wit; verder is hy pikswart met 'n baie stewige snawel.

50–54 cm
Habitat

Hou veral in bergstreke, maar swerf ver op soek na kos. 'n Vrypostige soort wat feitlik enigiets vreet en dikwels by karkasse gesien word. Soek gewoonlik een-een kos, maar kom soms in swerms saam by 'n goeie voedselbron.
Verspreiding

Wes- en Oos-Kaap, KwaZulu-Natal, Lesotho, Eswatini, Mpumalanga, die oostelike dele van Limpopo en Zimbabwe en die westelike- en noordelike dele van Mosambiek.
Geluid

Sy geroep is 'n falsetto "kraak" alhoewel hy soms ook dieper note laat hoor.
Ander name

* Engels: "White-necked Raven"
* Wetenskaplike naam: Corvus albicollis


WhiteNeckedRaven.jpg
Corvus albicollis flight.jpg|in vlug
Corvus albicollis on Kilimanjaro.jpg|op Kilimanjaro
White-necked Raven Corvus albicollis Tanzania 3928 cropped Nevit.jpg|in Tanzanië

Sien ook

* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name
Bronnelys

* Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-928-1
* Newman se Voëls van Suider-Afrika; ISBN 1868729826.


Kategorie:Kraaie